《送蔡与循》
清代·王闿运

晓色初明白马嘶，北岩雨霁秋鸦啼。相逢十日正堪别，门前枯柳几人折。

西风吹水浮马蹄，东阡南陌无端倪。樵人自问下山路，归客今过青岭西。

五年相识干戈后，往往空村共杯酒。近闻下诏徵贤良，与子才名在人口。

田舍老翁莫论事，洛阳狂生长太息。拂衣徒步且归来，看剑纵横泪沾臆。

城头画角萧疏鸣，舍傍秋草昼夜生。驱车莫作远游赋，悲歌聊拟少年行。

昨夜微霜入罗幕，美人独梦锦衾薄。陵上桂枝风下零，月里松子衣前落。

仙女山中红树深，相思咫尺碧山阴。斜阳寂寂石林气，云冷烟空何处寻。

作者简介：王闿（kǎi）运（1833—1916）晚清经学家、文学家。字壬秋，又字壬父，号湘绮，世称湘绮先生。咸丰二年（1852）举人，曾任肃顺家庭教师，后入曾国藩幕府。1880年入川，主持成都尊经书院。后主讲于长沙思贤讲舍、衡州船山书院、南昌高等学堂。授翰林院检讨，加侍读衔。辛亥革命后任清史馆馆长。著有《湘绮楼诗集、文集、日记》等。